DEĊIŻJONI TAL-KUMMISSJONI
tat-8 ta' Mejju 2006
li tawtorizza lir-Repubblika tal-Polonja li tipprojbixxi fuq it-territorju tagħha l-użu ta' ċerti varjetajiet ta' qamħirrum elenkati fil-Katalogu komuni ta' varjetajiet ta' l-ispeċijiet ta' pjanti agrikoli, skond id-Direttiva 2002/53/KE
(innotifikata taħt dokument numru C(2006) 1790)
(It-test bil-Pollakk biss huwa awtentiku)
(2006/338/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2002/53/KE tat-13 ta' Ġunju 2002 dwar il-katalogu komuni ta' varjetajiet ta' speċijiet ta' pjanti agrikoli (1), u b'mod partikolari l-Artikolu 16(2)(b) tagħha,
Billi:
(1)
Il-Kummissjoni, skond l-Artikolu 17 tad-Direttiva 2002/53/KE, ippubblikat fis-serje C tal-Ġurnal Uffiċjali ta' l-Unjoni Ewropea, fil-Katalogu komuni tal-varjetajiet ta' speċi ta' pjanti agrikoli, ċerti varjetajiet ta' qamħirrum.
(2)
Skond l-Artikolu 16(1) tad-Direttiva msemmija, l-Istati Membri għandhom jiżguraw li, b'effett mill-pubblikazzjoni msemmija fl-Artikolu 17, iż-żrieragħ ta' varjetajiet aċċettati f'konformità ma' din id-Direttiva jew skond il-prinċipji li jikkorrispondu għal dawk ta' din id-Direttiva mhumiex suġġetti għal xi restrizzjonijiet li għandhom x'jaqsmu mal-varjetà.
(3)
Fl-24 ta' Ġunju 2005, il-Kummissjoni rċeviet mingħand ir-Repubblika tal-Polonja talba għal projbizzjoni, fuq il-bażi ta' l-Artikolu 16(2)(b) tad-Direttiva 2002/53/KE dwar l-użu u t-tqegħid fis-suq ta' materjal seminali minn varjetajiet ta' qamħirrum li mhumiex tajbin għat-tkabbir fil-Polonja. Din it-talba ġiet wara waħda dwar il-varjetajiet ġenetikament modifikati ta' qamħirrum li se tkun is-suġġett ta' deċiżjoni separata.
(4)
Fid-9 ta' Diċembru 2005, il-Polonja bagħtet lista bil-varjetajiet ta' qamħirrum lill-Kummissjoni li tqisu mhux tajbin għat-tkabbir fil-kundizzjonijiet Pollakki. Din il-lista ġiet ikkompletata mill-awtoritajiet Pollakki f'ittra fid-9 ta' Jannar 2006. Il-Polonja talbet l-awtorizzazzjoni għal projbizzjoni tal-varjetajiet kollha ta' qamħirrum tal-lista mit-territorju tagħha għal perjodu indefinit ta' żmien.
(5)
B'rigward għall-aħħar sentenza ta' l-Artikolu 16 (2)(b), li tiddikjara li kwalunkwe talba bħal din magħmula minn Stat Membru għandha tkun depożitata qabel tmiem it-tielet sena tal-kalendarju wara dik ta' l-aċċettazzjoni tal-varjetà kkonċernata fil-Katalogu komuni, it-talba magħmula mill-Polonja fl-2005 ma setgħetx tkopri l-varjetajiet aċċettati fil-Katalogu komuni qabel l-1 ta' Jannar 2002.
(6)
Mit-tagħrif disponibbli dwar il-varjetajiet kkonċernati, huwa magħruf sew li mhumiex tajbin għall-koltivazzjoni fi kwalunkwe parti tal-Polonja minħabba l-klassi għolja wisq tal-maturità tagħhom li huma talanqas ta' 350 fl-indiċi tal-FAO jew klassi ta' maturità ekwivalenti. Il-fatturi klimatiċi u agrikoli kkonċernati jipprovdu ostaklu permanenti għall-koltivazzjoni ta' dawn il-varjetajiet fil-Polonja.
(7)
F'dawn iċ-ċirkostanzi, l-applikazzjoni tar-Repubblika tal-Polonja għandha tiġi milqugħa fuq il-bażi ta' l-Artikolu 16(2)(b) fir-rigward tal-varjetajiet tal-qamħirrum elenkati f'din id-deċiżjoni, iżda rrifjutata għal dawk il-varjetajiet elenkati fil-Katalogu komuni qabel l-1 ta' Jannar 2002.
(8)
Sabiex il-Kummissjoni tkun tista' tiġi informata minn Stati Membri oħra u taġġorna l-Katalogu komuni tal-varjetajiet ta' speċi ta' pjanti agrikoli previsti fid-Direttiva 2002/53/KE, il-Polonja għandha tkun mitluba tinforma lill-Kummissjoni meta hi tagħmel użu mill-awtorizzazzjoni mogħtija minn din id-deċiżjoni.
(9)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar iż-Żrieragħ u l-Materjal ta' Propagazzjoni għall-Agrikoltura, l-Ortikultura u l-Foresterija,
ADOTTAT DIN ID-DEĊIŻJONI:
Artikolu 1
Ir-Repubblika tal-Polonja hija awtorizzata tipprojbixxi l-użu, fi kwalunkwe parti tat-territorju tagħha, tal-varjetajiet ta' qamħirrum elenkati fl-Anness ma' din id-Deċiżjoni.
Artikolu 2
Il-bqija tat-talba magħmula mir-Repubblika tal-Polonja, li tkopri l-varjetajiet ta' qamħirrum elenkati fil-Katalogu komuni qabel l-1 ta' Jannar 2002, hija rrifjutata.
Artikolu 3
Sabiex il-Kummissjoni tkun tista' tinforma lill-Istati Membri l-oħra, ir-Repubblika tal-Polonja għandha tinnotifika lill-Kummissjoni bid-data minn meta tibda tutilizza l-awtorizzazzjoni mogħtija skond l-Artikolu 1.
Artikolu 4
Din id-Deċiżjoni hija indirizzata lir-Repubblika tal-Polonja.
Magħmul fi Brussell, nhar it-8 ta' Mejju 2006.